Diari Oficial de la Generalitat Valenciana


Sumari del DOGV 3692, del 21-02-2000 (2000/1050)

Acord de 21 de desembre de 1999, de la Comissió Territorial d’Urbanisme de Castelló, que fa referència a la modificació puntual de les normes subsidiàries en la unitat d’execució A-8 del municipi de Chilches.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3692

Data del DOGV
:   21-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1050


Data del document
:   21-12-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Xilxes
    * pla d'urbanisme

Acord de 21 de desembre de 1999, de la Comissió Territorial d'Urbanisme de Castelló, que fa referència a la modificació puntual de les normes subsidiàries en la unitat d'execució A-8 del municipi de Chilches. [2000/F1050]
  
Vist l'expedient relatiu a la modificació puntual de les normes subsidiàries en la unitat d'execució A-8 del municipi de Chilches, i de conformitat amb els següents,
  
Antecedents
  
Primer
  
El Ple de l'Ajuntament de Chilches, en la sessió de 22 de setembre de 1999, va acordar exposar al públic la modificació, la qual es va portar a terme per mitjà dels anuncis publicats en el periòdic Mediterráneo de 13 d'octubre de 1999 i en el Diari Oficial de la Generalitat Valenciana de 2 de novembre de 1999. Transcorregut el període d'informació al públic, durant el qual no es van formular al·legacions, el Ple de l'ajuntament va aprovar provisionalment la modificació en la sessió de 9 de desembre de 1999, després de la qual cosa l'expedient es va trametre al Servei Territorial d'Urbanisme el 10 de desembre de 1999.
  
Segon
  
El projecte consta de memòria, normativa i plànols.
  
Tercer
  
L'objecte de la modificació és introduir una doble modificació en l'ordenació urbanística vigent per a la unitat d'execució discontinua A-8, situada en el sòl urbà de la platja de Chilches:
  
a) D'una banda, se subdivideix la unitat d'execució A-8 en dos àmbits, la A-8 (1) i la A-8 (2). La modificació justifica que els propietaris de la nova unitat A-8 (1) han cedit ja a l'ajuntament els terrenys de dos dotacions limítrofes i externes a la unitat, amb la qual cosa la subdivisió no suposa que no hi haja cessió de dotacions.
  
b) D'altra banda, es modifica l'ordenació detallada establida pel pla per a l'àmbit anomenat A-8 (1). En concret, es reordena el volum edificable que les normes subsidiàries ja establien i es concentra la mateixa edificabilitat que abans es preveia en planta baixa i dues alçades en uns blocs de quatre alçades, segons la planimetria que s'incorpora.
  
Quart
  
El 4 de novembre de 1999 el director general d'Urbanisme i Ordenació Territorial va emetre un informe sobre el tema.
  
El 22 d'octubre de 1999 la Direcció General de Costes del Ministeri de Medi Ambient va emetre informe favorable.
  
Fonaments de dret
  
Primer
  
La tramitació de la modificació del pla general ha sigut correcta, d'acord amb el que estableixen els articles 38 i concordants de la Llei 6/1994, de 15 de novembre, Reguladora de l'Activitat Urbanística (d'ara endavant LRAU).
  
Segon
  
La documentació està completa, segons el que disposa l'article 27 de la LRAU.
  
Tercer
  
La modificació que s'examina comporta la introducció d'alteracions en l'ordenació detallada del sòl urbà.
  
Tal com reiteradament ha establert la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic (sentències de 20 de gener de 1992, RA 715, i de 17 de març de 1992, RA 3.283), i en aquests casos l'administració disposa d'una àmplia llibertat per a triar, entre les alternatives possibles, la forma en què el territori ha de quedar ordenat (Sentència de 2 de gener de 1992, RA 698). Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals (Sentència de 17 de juliol de 1991, RA 6.342), per la qual cosa, quan es tracte de tals determinacions, aquella discrecionalitat ha de ser actuada per l'ajuntament, des de la representació que li confereix la seua legitimació democràtica.
  
Quart
  
Els aspectes de l'ordenació detallada que s'alteren no incideixen en un model territorial superior, per la qual cosa el control de la conselleria s'ha de limitar a un mer control de legalitat, tal com es desprén de l'article 40.1 de la LRAU.
  
La modificació suposa la subdivisió d'una unitat d'execució en termes que són raonables, sobretot si es tenen en compte les cessions que els propietaris de la nova UE-8 (1) han efectuat amb antelació, així com una reordenació de l'edificabilitat, sense increment de l'anteriorment prevista, per la qual cosa no s'observen obstacles a la possible aprovació.
  
Cinqué
  
De conformitat amb el que estableixen els articles 8.a) i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants tindrà directament efectes de resolució executòria.
  
D'acord amb tot el que s'ha exposat anteriorment, la Comissió Territorial d'Urbanisme de Castelló acorda aprovar definitivament la modificació puntual de les normes subsidiàries de Chilches en els àmbits anomenats A-8 i A-8 (a) de la platja de Chilches.
  
Contra aquest acord, que no exhaureix la via administrativa, es podrà interposar un recurs administratiu d'alçada, en el termini d'un mes, davant el conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
La qual cosa li comunique perquè en prenga coneixement i als efectes oportuns.
  
Castelló de la Plana, 21 de desembre de 1999.- El secretari de la Comissió Territorial d'Urbanisme: Fernando Renau Faubell.